
Az együttműködés, a kezelőorvossal való kapcsolat és lelkiállapot vizsgálata onkológiai betegeknél “Gyógyító Képzelet” tréning során


Bevezetés: Hazánkban a daganatos betegségek számának növekedésével az onkológiai szakrendeléseken adott betegre egyre kevesebb idő jut. Tapasztalataink szerint a betegek együttműködését nagyban befolyásolja a szakrendelésen rájuk szánt idő, a kezelőorvossal való kapcsolat minősége. Ez hatással van a különböző kezelések elfogadására; mellékhatások jelentésére; a rendeléseken való megjelenésre. Ezek hiánya a pszichés problémák első jele lehet. Kezelésükben hatékony segítséget jelenthetnek a pszichoterápiás csoportok.
Cél: Mérhetővé tenni a megfigyelést, mely szerint a csoportterápia kedvező hatást gyakorol az onkológiai kezeléssel való együttműködésre.
Módszer: Vizsgálatunkat a 12 alkalmas Simonton-tréning során végeztük. A betegek három időpontban, a tréning elején (t0), után (t1), és 3 hónappal később (t2) töltötték ki online kérdőívünket. Tartalma: Hospital Anxiety and Depression Scale (HADS), WHO Quality of Life 5 tételes kérdőív (WHO QOL5), Morisky- féle adherencia skála (MMAS-8) + kérdések az orvossal való kapcsolatról és jelenlegi állapotról. A folytonos változók eloszlását Shapiro-Wilk próbával vizsgáltuk, a változók többségének nemnormális eloszlása végett az eset és kontrollcsoport közötti összehasonlításokra Wilcoxon próbát használtunk. Eredmények:
A t0 időpontban a QOL5 pontszámok alapján nem volt szignifikáns eltérés a vizsgálati és kontroll csoport között, ezzel szemben a t1 időpontban a pszichoterápiás csoport életminősége a kontrollhoz viszonyítva jobbnak bizonyult, borderline szignifikanciát mutatott.
A HADS skála alapján a vizsgálati csoport depresszió értékei szignifikánsan csökkentek (t0 időpontban medián 5, t1 időpontban medián 2). A kontrollcsoport értékei ugyanezen időpontok között szignifikánsan nem változtak.
A t1 időpontban a pszichoterápia résztvevői az akkori állapotukat szignifikánsan jobbra értékelték, mint a kontrollcsoport. (Eseteknél a medián 7, szórás: 6-7, kontrolloknál a medián 6, szórás: 4-7.)
Értékelés: Eredményeink sterint a Simonton-tréning pozitív hatást gyakorolt a betegek pszichés állapotára. A terápia adherenciát emelő hatását az eddigi adatok még nem igazolták, oka lehet a kis elemszám, a vizsgálatot folytatjuk.



